Pakuotės lapelis: informacija vartotojui

xefo 8 mg milteliai ir tirpiklis injekciniam tirpalui
Lornoksikamas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1. Kas yra xefo ir kam jis vartojamas
2. Kas žinotina prieš vartojant xefo
3. Kaip vartoti xefo
4. Galimas šalutinis poveikis
5. Kaip laikyti xefo
6. Pakuotės turinys ir kita informacija


1.	Kas yra xefo ir kam jis vartojamas

xefo yra oksikamų grupės nesteroidinis vaistas nuo uždegimo (NVNU) ir reumato. Jis skirtas suaugusiems:
· trumpalaikiam simptominiam ūminio silpno ar vidutinio intensyvumo skausmui gydyti, jei geriamojo preparato vartoti netinka.


2.	Kas žinotina prieš vartojant xefo

xefo vartoti negalima:
· jeigu yra alergija lornoksikamui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra padidėjęs jautrumas kitokiems NVNU, įskaitant acetilsalicilo rūgštį (pavyzdžiui, aspiriną);
· jeigu yra trombocitopenija (kraujavimo ar kraujosruvų atsiradimo riziką didinantis mažas trombocitų kiekis kraujyje);
· jeigu yra sunkus širdies nepakankamumas;
· jeigu kraujuoja iš virškinimo trakto, plyšo smegenų kraujagyslė ir iš jos kraujuoja ar yra kitoks kraujavimo sutrikimas;
· jeigu buvo su NVNU vartojimu susijęs kraujavimas iš virškinimo trakto ar jo prakiurimas;
· jeigu yra aktyvi ar atsinaujinanti pepsinė opa;
· jeigu yra sunkus kepenų veiklos sutrikimas;
· jeigu yra sunkus inkstų veiklos sutrikimas;
· paskutiniais trimis nėštumo mėnesiais.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti xefo. Ypač svarbu:
· jeigu sutrikusi inkstų veikla;
· jei yra buvęs didelis kraujospūdis ir (arba) širdies nepakankamumas;
· jei sergate opiniu kolitu arba Krono liga;
· jei yra buvęs padidėjęs polinkis kraujuoti;
· jei sirgote astma;
· jei sergate SRV (sistemine raudonąja vilklige, t. y. reta imunine liga).

Gydytojas gali norėti dažnai atlikinėti laboratorinius tyrimus, jei:
· yra sutrikęs kraujo krešėjimas;
· yra sutrikusi kepenų veikla;
· esate senyvas;
· xefo vartosite ilgiau nei 3 mėnesius.

Turite pasakyti gydytojui, jei vartodami xefo būsite gydomi heparinu ar takrolimuzu.

Jei pastebėsite bet kokių neįprastų su pilvu susijusių simptomų, pavyzdžiui, kraujavimą iš virškinimo trakto, odos reakciją (odos išbėrimą, šnerves, burną, vokus, ausis, lyties organus ir išangę dengiančio vidinio sluoksnio pažeidimą ar kitokių padidėjusio jautrumo požymių), nutraukite xefo vartojimą ir nedelsdamas kreipkitės į gydytoją.

Tokie vaistai, kaip xefo, gali būti susiję su nedideliu širdies priepuolio (miokardo infarkto) ar insulto pavojaus padidėjimu. Bet koks pavojus yra labiau tikėtinas ilgą laiką vartojant vaistą didelėmis dozėmis. Neviršykite rekomenduotos dozės ar gydymo laiko.

Gydymą turite aptarti su savo gydytoju arba vaistininku, jei:
· yra širdies sutrikimų;
· buvote patyręs insultą;
· manote, kad Jums gali atsirasti minėtų sutrikimų (pavyzdžiui, Jūsų kraujospūdis yra padidėjęs, sergate diabetu, yra padidėjęs cholesterolio kiekis arba rūkote).

Sergant vėjaraupiais, xefo rekomenduojama nevartoti.

Kiti vaistai ir xefo
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

xefo negalima vartoti kartu su kitokiais NVNU, tokiais kaip acetilsalicilo rūgštis (pavyzdžiui, aspirinas), ibuprofenas ar COX-2 inhibitoriai. 

Galima xefo ir kitų vaistų sąveika. Ypatingas atsargumas būtinas, jei vartojama tokių vaistų:
· cimetidino (juo gydomas rėmuo ir pepsinė opa);
· kraujo krešėjimą slopinančių vaistų, pavyzdžiui, varfarino, heparino ar fenprokumono (jų vartojama kraujo krešulių atsiradimo profilaktikai);
· kortikosteroidų;
· metotreksato (juo gydomas vėžys ir imuninės ligos);
· ličio;
· imuninę sistemą slopinančių vaistų, pavyzdžiui, ciklosporino ar takrolimuzo;
· vaistų nuo širdies ligų, pavyzdžiui, digoksino, AKF inhibitorių, beta adrenerginių receptorių blokatorių;
· šlapimo išsiskyrimą skatinančių vaistų;
· [bookmark: _Hlk21785081]kvinolonų grupės antibiotikų (pvz., levofloksacino, ofloksacino);
· [bookmark: _Hlk21790808][bookmark: _Hlk21785091]trombocitų sukibimą slopinančių vaistų (pvz., klopidogrelio) - jų vartojama siekiant išvengti širdies priepuolio ir insulto;
· SSRI (selektyvaus poveikio serotonino reabsorbcijos inhibitorių), kuriais gydoma depresija;
· sulfonilkarbamido preparatų (pavyzdžiui, glibenklamido), kuriais gydomas diabetas;
· CYP2C9 izofermentų aktyvumą didinančių arba mažinančių vaistų (pvz., antibiotiko rifampicino ar vaisto nuo grybelių infekcijos flukonazolo), kadangi jie gali keisti xefo skaidymą Jūsų organizme;
· angiotenzino II receptorių blokatorių (jų vartojama nuo didelio kraujospūdžio ligos, diabeto sukelto inkstų pažeidimo ar stazinio širdies nepakankamumo);
· pemetreksedo (juo gydomos kai kurios plaučių vėžio formos).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Vaisingumas
xefo gali mažinti vaisingumą, todėl šio vaisto nerekomenduojama vartoti moterims, norinčioms pastoti. Moterys, kurios turi sunkumų pastodamos arba kurioms atliekami tyrimai dėl vaisingumo, turėtų kreiptis į gydytoją ir apsvarstyti gydymo xefo nutraukimą.

Nėštumas
Nevartokite xefo paskutinių 3 nėštumo mėnesių metu, nes jis gali pakenkti Jūsų negimusiam vaikui arba sukelti problemų gimdymo metu. Jis gali sukelti inkstų ir širdies sutrikimų Jūsų negimusiam kūdikiui. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmuosius 6 nėštumo mėnesius xefo vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, Jums reikia gydymo šiuo vaistu, vartokite mažiausią jo dozę ir kaip įmanoma trumpiau. Vartojant daugiau kaip kelias dienas nuo 20-os nėštumo savaitės, xefo gali sukelti Jūsų negimusiam kūdikiui inkstų sutrikimų, dėl kurių gali sumažėti vaisiaus vandenų (oligohidramnionas) arba susiaurėti kraujagyslė (arterinis latakas) kūdikio širdyje. Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.

Žindymas
Maitinimo krūtimi metu xefo vartoti nerekomenduojama, nebent tai aiškiai nurodė gydytojas.

Vairavimas ir mechanizmų valdymas
xefo gebėjimo vairuoti ir valdyti mechanizmus neveikia arba veikia nereikšmingai.


3.	Kaip vartoti xefo

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė suaugusiems žmonėms yra 8 mg. Ji leidžiama į raumenis arba į veną.
paros dozė negali būti didesnė kaip 16 mg. Vis dėlto Kai kuriems pacientams gydytojas pirmąją dieną gali nurodyti suleisti papildomą 8 mg xefo injekcinio tirpalo dozę.

Prieš injekciją 8 mg xefo miltelių injekciniam tirpalui reikia ištirpinti 2 ml injekcinio vandens (jo ampulė yra pakuotėje).

xefo 8 mg tirpalo leidžiama į raumenis arba į veną. Į veną dozę reikia sušvirkšti ne greičiau kaip per 15 sekundžių, į raumenis  ne greičiau kaip per 5 sekundes.

xefo 4 mg/ml injekcinio tirpalo negalima maišyti su kitais vaistiniais preparatais, nebent suderinamumas yra aiškiai įrodytas. Lornoksikamas suderinamas su 0,9% natrio chlorido tirpalu, 5% dekstrozės (gliukozės) tirpalu ir Ringerio tirpalu. Jei suderinamumas nėra aiškiai įrodytas, xefo 4 mg/ml injekcinio tirpalo reikia švirkšti atskirai.

Pavartojus per didelę xefo dozę
Jei pavartojote didesnę, nei reikia, xefo dozę, kreipkitės į gydytoją arba vaistininką.

[bookmark: _Hlk21790913]Perdozavus gali atsirasti pykinimas, vėmimas ir su centrine nervų sistema susijusių simptomų (pavyzdžiui, galvos svaigimas ar regos sutrikimas). Gali taip pat pasitaikyti sunkių simptomų, tokių kaip į komą ir mėšlungius pereinanti ataksija, kepenų ir inkstų pažeidimas ar galimi krešėjimo sutrikimai.

Pamiršus pavartoti xefo
Negalima vartoti dvigubos dozės norint kompensuoti praleistą dozę.
Jei kyla klausimų apie xefo vartojimą, kreipkitės į gydytoją arba vaistininką.


4.	Galimas šalutinis poveikis

Šis vaistas kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Tokie vaistai, kaip xefo, gali būti susiję su širdies priepuolio ar insulto pavojaus nedideliu padidėjimu.

Jei pastebėsite bet kokių neįprastų su pilvu susijusių simptomų, pavyzdžiui, kraujavimą iš virškinimo trakto, odos reakciją (odos išbėrimą, šnerves, burną, vokus, ausis, lyties organus ir išangę dengiančio vidinio sluoksnio pažeidimą ar kitokių padidėjusio jautrumo požymių), nutraukite xefo vartojimą ir nedelsdamas kreipkitės į gydytoją.

Jeigu Jums pasireikštų bet kuris toliau išvardytas šalutinis poveikis, nedelsdamas nutraukite vaisto vartojimą ir pasakykite apie tai savo gydytojui, arba kreipkitės į artimiausios ligoninės skubios pagalbos skyrių:
· dusulys, krūtinės skausmas ar kulkšnių tinimas, arba jei šie simptomai sustiprėja;
· stiprus ar ilgalaikis pilvo skausmas, tuštinimasis juodomis išmatomis;
· odos ir akių pageltimas (gelta) (tai yra kepenų pažeidimo požymiai);
· alerginė reakcija, kuri gali pasireikšti odos simptomais, tokiais kaip opos ar pūslės, arba veido, lūpų, liežuvio ar gerklės patinimu, dėl ko gali pasidaryti sunku kvėpuoti;
· karščiavimas, bėrimas pūslėmis arba uždegimas, ypač pasireiškiantis ant rankų, pėdų ar burnos srityje (Stivenso ir Džonsono sindromas);
· sunkios odos infekcijos sergant vėjaraupiais (toks poveikis yra ypač retas).

Toliau pateikiamas su xefo vartojimu susijęs šalutinis poveikis.

Dažnas šalutinis poveikis gali pasireikšti 1 iš 10 vaisto vartojančių žmonių:
· nestiprus ir laikinas galvos skausmas ir galvos svaigimas;
· pykinimas, pilvo skausmas, nevirškinimas, viduriavimas ir vėmimas.

Nedažnas šalutinis poveikis gali pasireikšti 1 iš 100 vaisto vartojančių žmonių:
· kūno svorio mažėjimas (anoreksija), nemiga (insomnija), depresija;
· išskyros iš akių (akių junginės uždegimas);
· galvos sukimasis, spengimas ausyse;
· širdies nepakankamumas, neritmiškas širdies plakimas, širdies plakimo padažnėjimas, paraudimas;
· vidurių užkietėjimas, pilvo pūtimas, raugulys, burnos džiūvimas, skrandžio uždegimas, pepsinė opa, viršutinės pilvo dalies skausmas, dvylikapirštės žarnos opa, burnos išopėjimas;
· kepenų veiklą atspindinčių fermentų kiekio padidėjimas (nustatomas kraujo tyrimais) ir bloga savijauta (bendrasis negalavimas);
· išbėrimas, niežulys, smarkus prakaitavimas, odos paraudimas (raudonė), angioneurozinė edema (greitas giliųjų odos (paprastai veido) sluoksnių patinimas), dilgėlinė (ruplės), edema, alergijos sukeltas nosies užgulimas (rinitas);
· plaukų slinkimas (nuplikimas);
· sąnarių skausmas (artralgija).

Retas šalutinis poveikis gali pasireikšti 1 iš 1 000 vaisto vartojančių žmonių:
· gerklės skausmas;
· mažakraujystė, kraujo ląstelių kiekio sumažėjimas (trombocitopenija ir leukopenija), silpnumas;
· padidėjęs jautrumas, įskaitant anafilaktoidinę reakciją ir anafilaksiją (organizmo reakcija, paprastai pasireiškianti veido patinimu, paraudimu, kvėpavimo apsunkėjimu ir alpuliu);
· sumišimas, nervingumas, baimingas susijaudinimas, mieguistumas (somnolencija), parestezija (dilgčiojimo pojūtis), skonio pojūčio sutrikimas, drebulys, migrena, regos sutrikimas;
· kraujospūdžio padidėjimas, kraujo samplūdis į veidą;
· kraujavimas, hematomos (kraujosruvos), kraujavimo laiko pailgėjimas;
· kvėpavimo pasunkėjimas (dispnėja), kosulys, bronchų susiaurėjimas;
· opos prakiurimas, vėmimas krauju, kraujavimas iš virškinamojo trakto, juodos kaip degutas išmatos;
· burnos uždegimas, ezofagitas (stemplės uždegimas), skrandžio turinio patekimas į stemplę, rijimo pasunkėjimas, aftinis (pasireiškiantis išopėjimais) burnos uždegimas, liežuvio uždegimas;
· kepenų veiklos sutrikimas;
· odos sutrikimai, pavyzdžiui, egzema, išbėrimas;
· kaulų skausmas, raumenų mėšlungis, raumenų skausmas;
· šlapinimosi sutrikimai, pavyzdžiui, poreikis atsikelti ir šlapintis naktį (nikturija), šlapalo ir kreatinino kiekio kraujyje padidėjimas.

Labai retas šalutinis poveikis gali pasireikšti 1 iš 10 000 vaisto vartojančių žmonių:
· kepenų pažeidimas, hepatitas (kepenų uždegimas), gelta, cholestazė (tulžies tekėjimo kepenyse sutrikimas);
· kraujosruvos, edema, sunkus odos pažeidimas (Stivenso ir Džonsono sindromas, toksinė epidermio nekrolizė);
· aseptinis meningitas;
· visiems NVNU būdingas poveikis: neutropenija ir agranuliocitozė (tam tikros rūšies baltųjų kraujo ląstelių kiekio sumažėjimas), aplastinė anemija ir hemolizinė anemija (tam tikros mažakraujystės rūšys), toksinis poveikis inkstams.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą. 


5.	Kaip laikyti xefo

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.
Buteliuką laikyti išorinėje dėžutėje, kad vaistas būtų apsaugotas nuo šviesos.

Paruoštą tirpalą 21 °C (± 2 °C) temperatūroje galima laikyti 24 valandas.

Pastebėjus matomų gedimo požymių, xefo vartoti negalima: jį reikia sunaikinti laikantis vietos reikalavimų.

Nustatyta, kad paruoštas tirpalas 21 °C (± 2 °C) temperatūroje fiziškai ir chemiškai stabilus išlieka 24 valandas.
Mikrobiologijos požiūriu, paruoštą tirpalą reikia vartoti tuoj pat. Jeigu tirpalas tuoj pat nevartojamas, už jo laikymo trukmę ir sąlygas tampa atsakingas vartotojas. 2-8  C temperatūroje tirpalą galima laikyti ne ilgiau kaip 24 valandas, nebent tirpinimo ir skiedimo sąlygos būtų aseptinės, kontroliuojamos ir validuotos.

Ant dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba  su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

xefo sudėtis
Buteliukas
Veiklioji medžiaga yra lornoksikamas.
Viename buteliuke esančiuose milteliuose yra 8 mg lornoksikamo. 1 ml paruošto tirpalo yra 4 mg lornoksikamo.
Pagalbinės medžiagos yra manitolis, trometamolis, dinatrio edetatas.
Ampulė
Tirpiklis – injekcinis vanduo.

xefo išvaizda ir kiekis pakuotėje
Milteliai yra geltona, vientisa medžiaga, tirpiklis yra skaidrus tirpalas.
Paruoštas tirpalas yra geltonas, skaidrus skystis.

xefo tiekiamas kaip rinkinys, kuriame yra vienas buteliukas miltelių injekciniam tirpalui, bei viena ampulė tirpiklio injekciniam tirpalui.

Pakuotėje yra 1, 5, 6 arba 10 rinkinių. Gali būti tiekiamos ne visų dydžių pakuotės.

Registruotojas ir gamintojas

Takeda Austria GmbH 
St. Peter Strasse 25
A-4020 Linz
Austrija

Šis vaistas Europos ekonominės erdvės valstybėse narėse registruotas tokiais pavadinimais:

Austrija		Xefo 8 mg Pulver und Lösungsmittel zur Herstellung einer Injektionslösung
Bulgarija	Ксефо
Danija		Xefo
Prancūzija	Xefo
Graikija	Xefo
Vengrija	Xefo 8 mg por és oldószer oldatos injekcióhoz
Lietuva		xefo 8 mg milteliai ir tirpiklis injekciniam tirpalui
Latvija		Xefo 8 mg pulveris un šķīdinātājs injekciju šķīduma pagatavošanai
Slovakija	Xefo 4 mg/ml prášok a rozpúšťadlo na injekčný roztok


Jeigu apie šį vaistą norite sužinoti daugiau, kreipkitės į vietinį registruotojo atstovą:

Takeda, UAB
Gynėjų g. 16 
LT-01109 Vilnius
Tel. +37052109070
El. paštas: lt-info@takeda.com


Šis pakuotės lapelis paskutinį kartą peržiūrėtas 2023-07-10.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

---------------------------------------------------------------------------------------------------------------------------
Toliau pateikta informacija skirta tik sveikatos priežiūros specialistams.

xefo 8 mg milteliai ir tirpiklis injekciniam tirpalui
Veiklioji medžiaga yra lornoksikamas. 1 buteliuke esančiuose milteliuose yra 8 mg lornoksikamo. 1 ml paruošto tirpalo yra 4 mg lornoksikamo.
Pagalbinės medžiagos yra manitolis, trometamolis, dinatrio edetatas.
Tirpiklis:
1 ampulėje yra 2 ml injekcinio vandens.

Tirpalo ruošimo ir vartojimo nurodymai
Ruošiant xefo 8 mg injekcinį tirpalą, viename buteliuke esantys milteliai tirpinami 2 ml tirpiklio esančio ampulėje, prieš pat vartojimą.
Gautas tirpalas būna geltonas, skaidrus skystis.

Paruošus tirpalą, adatą būtina pakeisti.
Jei preparato leidžiama į raumenis (į.r.), adata turi būti pakankamai ilga, kad tirpalo būtų galima sušvirkšti giliai į raumenis.

Suderinamumas
xefo 8 mg injekcinis tirpalas suderinamas su:
Ringerio tirpalu,
0,9% natrio chlorido tirpalu,
5% dekstrozės (gliukozės) tirpalu.

